Echipa de handbal feminin a Clubului Sportiv Municipal București o va avea din vară în lot pe Alina Grijseels, de la Metz, a anunțat luni conducerea clubului. Căpitanul și unul dintre golgheterii Germaniei la Campionatul Mondial de la finalul anului trecut evoluează pe postul de coordonator de joc, potrivit mediafax.
Alina Grijseels, jucătoarea de 27 de ani care din vară va face parte din lotul CSM București, evoluează la Metz pe postul de centru, dar poate prelua și rolul de inter dreapta. În sezonul 2021-2022 al EHF Champions League a avut o evoluție foarte bună în tricoul lui Borussia Dortmund, cu un total de 84 de goluri înscrise, deși echipa sa a fost oprită în play-off-ul pentru "sferturi" de Metz.
Un sezon mai târziu, Dortmund nu a mai evoluat în Liga Campionilor, dar Grijseels a fost unul dintre motoarele echipei până în Final 4-ul EHF European League. Cei de la Metz nu au uitat jocul Alinei din dubla anului precedent, mai ales pe teren propriu, când a înscris 9 goluri, și au obținut semnătura centrului german din vara anului 2023.
Căpitan al Naționalei țării sale, Grijseels a fost una dintre jucătoarele de bază ale Germaniei la Mondialul de la finalul anului trecut, cu care a terminat pe locul 6, marcând de 3 ori și în poarta României.
La Metz a avut un plus pe finalul sezonului regulat al EHF Champions League. A fost una dintre cele mai bune jucătoare ale echipei sale și a înscris goluri importante în ultimele trei etape în porțile echipelor puternice din grupă: 5 cu Esbjerg, 4 cu Ikast, 4 cu FTC.
A avut astfel o contribuție majoră la turul de forță care i-a asigurat lui Metz locul întâi în grupă în sezonul regulat al Ligii Campionilor.
CSM București s-a calificat în sferturile de finală ale Ligii Campionilor și va întâlni în dublă manșă chiar pe Metz, pe 27 aprilie la București și pe 4 mai, în Franța.